### NN 151/2023 (18.12.2023.), Odluka o porezima Općine Lovran

Općina Lovran

2214

Na temelju članka 20. i članka 42. Zakona o lokalnim porezima (»Narodne novine« broj 115/16, 101/17, 114/22 i 114/23) i članka 31. Statuta Općine Lovran (»Službene novine Primorsko-goranske županije« br. 30/09 i 54/12 te »Službene novine Općine Lovran« br. 2/13, 3/13 – ispravak i 8/14 – pročišćeni tekst, 3/18, 7/20 i 3/21), općinsko vijeće Općine Lovran, na 22. sjednici općinskog vijeća održanoj 30. studenoga 2023. godine, donijelo je

ODLUKU

O POREZIMA OPĆINE LOVRAN

I. OPĆA ODREDBA

Članak 1.

Ovom se Odlukom utvrđuju vrste poreza te stopa i visina poreza koji pripadaju Općini Lovran (u daljnjem tekstu: Općina).

II. VRSTE POREZA

Članak 2.

Općini pripadaju sljedeći porezi:

1. porez na potrošnju,

2. porez na kuće za odmor,

3. porez na korištenje javnih površina.

1. Porez na potrošnju

Članak 3.

Porez na potrošnju plaća se po stopi od 3 %.

2. Porez na kuće za odmor

Članak 4.

Porez na kuće za odmor plaća se u iznosu od 3,90 EUR po četvornom metru (m2) korisne površine na cijelom području Općine Lovran.

3. Porez na korištenje javnih površina

Članak 5.

Porez na korištenje javnih površina plaćaju pravne i fizičke osobe koje uz odobrenje nadležnog tijela Općine Lovran koriste javne površine.

Članak 6.

Javnom površinom smatraju se nerazvrstane ceste, javne prometne površine na kojima nije dopušten promet motornim vozilima, javna parkirališta i javne zelene površine.

Članak 7.

Za korištenje javnih površina porez se plaća u visini prema sljedećim namjenama:

1. Za izvođenje građevinskih radova i postavu drugih privremenih objekata (odlaganje drva za ogrjev, odlaganje plovila i slično): 1,00 EUR po m2 zauzete površine dnevno,

2. Za postavu terasa ugostiteljskih objekata porez u iznosu od 6,00 EUR po m2 zauzete površine mjesečno u razdoblju od 1. travnja do 31. listopada, odnosno 3,00 EUR po m2 zauzete površine mjesečno u razdoblju od 1. studenoga do 31. ožujka.

3. Za korištenje javnih površina postavom kioska, kućica i ostalih naprava do 15 m2, 300 EUR/mjesečno po lokaciji.

4. Za korištenje javnih površina postavom štandova, klupa i slično, 6,5 EUR/dnevno po lokaciji.

5. Za slikare i slikare portretiste i druge slične namjene za razdoblja duža od sedam dana 2,00 EUR po m2 dnevno.

6. Za potrebe snimanja:

Filma, TV serije, emisije: 400 EUR/dan

Reklamnog i drugog spota: 650,00 EUR/dan

Komercijalno fotografiranje: 150,00 EUR/dan

7. Za postavu putokaza, osim prometne i turističke signalizacije koju postavlja Općina Lovran i Turistička zajednica Općine Lovran kao i pravne i fizičke osobe koje upravljaju cestama 30 EUR/godišnje.

8. Za postavu samostojećih reklama 30 EUR/mjesečno.

9. Za korištenje javnih površina radi organizacije skupova, sajmova, koncerata i drugih događanja u iznosu od 130,00 EUR/dan.

Članak 8.

Porez na korištenje javnih površina ne plaća se u slučaju:

– kada se javna površina koristi za potrebe Općine Lovran, organizaciju posebnih manifestacija i drugih događanja u organizaciji ili suorganizaciji Općine Lovran, Turističke zajednice Općine Lovran, mjesnih odbora Općine Lovran i slično.

– za postavu prometne i turističke signalizacije koju postavlja Općina Lovran ili Turistička zajednica kao i pravne i fizičke osobe koje upravljaju javnim cestama,

– kada se javna površina koristi od strane udruga i drugih neprofitnih organizacija civilnog društva, obrazovnih, socijalnih, kulturnih i sportskih ustanova u provedbi programa javnih potreba odnosno aktivnosti istih.

Porez na korištenje javnih površina ne plaća se za korištenje javne površine za čije se korištenje plaća drugo javno davanje ili druga naknada Općini Lovran.

Članak 9.

Porez na korištenje javnih površina plaća se u roku od 15 dana od dana dostave rješenja o razrezu poreza.

4. NADLEŽNOST

Članak 10.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz ove Odluke obavljat će Općina – Upravni odjel za društvene djelatnosti, financije i proračun.

5. PRIJELAZNE I ZAVRŠNE ODREDBE

Članak 11.

Danom stupanja na snagu ove Odluke prestaje važiti Odluka o porezima Općine Lovran (»Službene novine« 13/17 i 15/22).

Članak 12.

Postupci u svezi s utvrđivanjem i naplatom poreza na kuće za odmor, poreza na potrošnju i korištenja javnih površina započeti prema odredbama Odluke o porezima Općine Lovran (»Službene novine 13/17 i 15/22), a koji nisu dovršeni do stupanja na snagu ove Odluke, dovršit će se prema odredbama Odluke o porezima Općine Lovran (»Službene novine« 13/17 i 15/22).

Članak 13.

Ova Odluka objavit će se u »Narodnim novinama« i »Službenim novinama Općine Lovran«, a stupa na snagu 1. siječnja 2024. godine.

Klasa: 024-04/23-01/8

Urbroj: 2170-25-01-23-5

Lovran, 30. studenoga 2023.

OPĆINSKO VIJEĆE OPĆINE LOVRAN

Predsjednik
 Sanjin Sirotnjak, mag. pharm., v. r.